31996L0024
L 125/33
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 96/24/ЕО НА СЪВЕТА
от 29 април 1996 година
за изменение на Директива 79/373/ЕИО относно търговията с комбинирани фуражи
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Европейския икономически и социален комитет (3),
като има предвид, че Директива 77/101/ЕИО на Съвета от 23 ноември 1976 г. относно търговията с чисти фуражи (4) е отменена с Директива 96/25/ЕО на Съвета от 29 април 1996 г. относно обращението на фуражни суровини, за изменение на Директиви 70/524/ЕИО, 74/63/ЕИО, 82/471/ЕИО и 93/74/ЕИО и за отмяна на Директива 77/101/ЕИО (5);
като има предвид, че Директива 96/25/ЕО цели по-специално да премахне различията между националните законодателства, уреждащи режима на чисти фуражи и суровини; като има предвид, че за тази цел тя въвежда общия термин „фуражни суровини“ и дефиниция на този термин, която обхваща чисти фуражи и суровини; като има предвид съответно, че тези термини и дефинициите им в Директива 79/373/ЕИО (6) следва да бъдат заменени с новия общ термин и дефиницията му съгласно Директива 96/25/ЕО; като има предвид, че тези изменения оказват влияние върху дефиницията на комбинирани фуражи;
като има предвид, че списъкът, съдържащ се в част Б от приложението към Директива 96/25/ЕО, следва да бъде прилаган при обращението на фуражни суровини независимо от предназначението им, както и при поставянето на етикети с обозначения върху фуражните суровини, използвани в комбинираните фуражи;
като има предвид, че в Директива 92/87/ЕИО на Комисията от 26 октомври 1992 г. за установяване на неизчерпателен списък на основните съставки, които обичайно се използват и предлагат на пазара за приготвянето на комбинирани фуражи, предназначени за животни, различни от домашни любимци (7), се установява списък на съставките, които задължително се обозначават върху етикетите на комбинираните фуражи; като има предвид, че следва да се предприемат мерки, които да гарантират, че Директива 92/87/ЕИО се отменя с влизането в сила на части А и Б от приложението към Директива 96/25/ЕО,
ПРИЕ НАСТОЯЩАТА ДИРЕКТИВА:
Член 1
Директива 79/373/ЕИО на Съвета се изменя, както следва:
1.
в член 1, параграф 2, буква а) терминът „чисти фуражи“ се заменя с термина „фуражни суровини“;
2.
терминът „съставка(и)“ се заменя с термина „фуражни суровини“;
3.
член 2, буква б) се заменя със следното:
„б)
комбинирани фуражи: смеси от фуражни суровини, със или без съдържание на добавки, за пряко хранене на животните през устата под формата на пълноценни или допълнителни фуражи;“
4.
член 2, буква к) се заменя със следното:
„к)
фуражни суровини: различни продукти от растителен или животински произход, в естествено състояние, пресни или консервирани, както и продукти, получени от тяхната промишлена преработка, органични или неорганични вещества, със или без добавки, предназначени за хранене на животните през устата, пряко или след преработка, при подготовка на комбинирани фуражи или като носители на премикси;“
5.
член 10, буква б) се заличава;
6.
в член 10, буква а), параграф 1 изразът „препращащ към член 10, буква б)“ се заменя със следния израз: „към основните фуражни суровини, изброени в част Б от приложението към Директива 96/25/ЕО на Съвета от 29 април 1996 г. относно обращението на фуражни суровини и за изменение на Директиви 70/524/ЕИО, 74/63/ЕИО, 82/471/ЕИО и 93/74/ЕИО и се отменя Директива 77/101/ЕИО (8).“;
7.
член 10а, параграф 2 се заменя със следното:
„2. Държавите-членки гарантират спазването на разпоредбите на заглавия I, II, III и IV от част А „Общи положения“ от приложението към Директива 96/25/ЕО.“;
8.
член 11 се заменя със следното:
„Член 11
За целите на търговията в рамките на Общността обозначенията, отпечатани на придружителния документ, на опаковката, на контейнера или на етикета, прикрепен към тях, се изписват най-малко на един от няколкото езика, които страната на местоназначение определя измежду националните или официалните езици на Общността.“
Член 2
Държавите-членки въвеждат в сила не по-късно от 30 юни 1998 г. законовите, подзаконовите и административните разпоредби, необходими, за да се съобразят с настоящата директива. Те незабавно уведомяват Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
Член 3
Приетите разпоредби се прилагат от 1 юли 1998 г. Държавите-членки въпреки това постановяват, че комбинирани фуражи, търгувани преди 1 юли 1998 г., които не отговарят на настоящата директива, могат да останат в обращение до 30 юни 1999 г.
Член 4
Настоящата директива влиза в сила на двадесетия ден от датата на публикуването ѝ в Официален вестник на Европейските общности.
Член 5
Адресати на настоящата директива са държавите-членки.
Съставено в Люксембург на 29 април 1996 година.